**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ອົງການໄອຍະການປະຊາຊົນສູງສຸດ ເລກທີ…....../ອອປສ

ນະຄອນຫຼວງວຽງຈັນ, ວັນທີ.......ມັງກອນ 2016

**ບົດສະຫຼຸບ**

**ການເຄື່ອນໄຫວວຽກງານຮອບດ້ານ**

**ຂອງອົງການໄອຍະການປະຊາຊົນສູງສຸດ ປະຈຳເດືອນ ທັນວາ 2016**

**ແລະ ທິດທາງແຜນການປະຈຳເດືອນ ມັງກອນ 2017**

* ອີງຕາມ ແຜນການເຄື່ອນໄຫວປະຈຳປີ 2016 ຂອງອົງການໄອຍະການປະຊາຊົນສູງສຸດ;
* ອີງຕາມ ແຜນການປະຈຳເດືອນ ທັນວາ ປີ 2016 ຂອງອົງການໄອຍະການປະຊາຊົນສູງສຸດ.

ຜ່ານການຈັດຕັ້ງປະຕິບັດຕາມແຜນການວຽກງານຕົວຈິງ ປະຈຳເດືອນ ທັນວາ (12) ຂອງອົງການໄອຍະການປະຊາຊົນສູງສຸດ ແລະ ກຳນົດທິດທາງແຜນການປະຈຳເດືອນ ມັງກອນ (01) 2017 ຈຶ່ງສະຫຼຸບໄດ້ດັ່ງນີ້:

1. **ການເຄື່ອນໄຫວວຽກງານໃນເດືອນ ທັນວາ 2016**

**ກ. ດ້ານ​ດີ**

**1. ການປະຕິບັດແຜນງານປັບປຸງລະບົບການຈັດຕັ້ງ ແລະ ພັດທະນາບຸກຄະລາກອນ**

**1.1. ວຽກງານການເມືອງ-ແນວຄິດ**

ໄດ້ຈັດຕັ້ງປະຖະກະຖາວັນຊາດທີ 2 ທັນວາ ຄົບຮອບ 41 ປີ ແລະ ວັນຄ້າຍວັນເກີດ ທ່ານ ປະທານໄກສອນ ພົມວິຫານ ຄົບຮອບ 96 ປີ ມີຜູ້ເຂົ້າຮ່ວມທັງໝົດຈຳນວນ 141 ທ່ານ, ຍິງ 56 ທ່ານ ແລະ ຈັດຕັ້ງຜັນຂະຫຍາຍເນື້ອໃນກອງປະຊຸມວຽກງານກວດກາທົ່ວປະເທດ ຄັ້ງທີ III ມີຜູ້ເຂົ້າຮ່ວມທັງໝົດ157 ທ່ານ, ຍິງ 60 ທ່ານ, ຈຶ່ງເຮັດໃຫ້ພະນັກງານ-ລັດຖະກອນ ແລະ ສະມາຊິກພັກທັງໝົດ ມີຄວາມອຸ່ນອ່ຽນ, ເຊື່ອໝັ້ນຕໍ່ການຊີ້ນຳ-ນຳພາ ຂອງພັກ ກໍຄືຄະນະພັກ-ຄະນະນຳ ອົງການໄອຍະການປະຊາຊົນສູງສຸດ, ມີສະຕິສູງຕໍ່ການຈັດຕັ້ງ, ປະຕິບັດລະບຽບລັດຖະກອນຢ່າງເຂັ້ມງວດ, ຕັ້ງໜ້າປະຕິບັດໜ້າທີ່ວຽກງານດ້ວຍຄວາມຮັບຜິດຊອບ ເພື່ອຮັບປະກັນໃຫ້ໄດ້ຮັບໝາກຜົນທີ່ວາງໄວ້ ແລະ ມີຄວາມສາມັກຄີເອື້ອເຟື້ອເພື່ອແຜ່ຊ່ວຍເຫລືອເຊິ່ງກັນ ແລະ ກັນ.

ນອກຈາກນັ້ນ, ພະນັກງານ-ລັດຖະກອນທັງໝົດຍັງໄດ້ສ້າງຂະບວນການອອກແຮງງານອານະໄມລວມສຳນັກງານອົງການ ຂອງຕົນ ເພື່ອຂໍ່ານັບຮັບຕ້ອນໃນວັນສຳຄັນຕ່າງໆ ຂອງຊາດ ກໍຄື ຂອງອົງການໄອຍະການປະຊາຊົນສູງສຸດ **.**

**1.2 ວຽກງານພັດທະນາບຸກຄະລາກອນ**

* ອອກ​ຂໍ້​ຕົກລົງ​ອະນຸມັດ​ໃຫ້​ພະນັກງານຂັ້ນ​ຮອງ​ກົມ ​ເຂົ້າ​ຮ່ວມ​ເປັນ​ຄະນະ​ໃນ​ການ​ຖອດ​ຖອນ​ບົດຮຽນຢູ່​ປະ​ເທດ​ກຳປູ​ເຈຍ ຈຳນວນ 01 ທ່ານ ​ແລະ ອອກ​ຂໍ້​ຕົກລົງ​ອະນຸມັດ​ໃຫ້​ພະນັກງານ​ເຂົ້າ​ຮ່ວມ​ຝຶກ​ອົບຮົມຢູ່​ປະ​ເທດ​ໄທ ຈຳນວນ 02 ທ່ານ;
* ສຳເລັດການຝຶກອົບຮົມວຽກງານໄອຍະການ ໃຫ້ແກ່ພະນັກງານໄອຍະການປະຊາຊົນ ທົ່ວປະເທດ ຢູ່ສະຖາບັນຄົ້ນຄວ້າ ແລະ ຝຶກອົບຮົມໄອຍະການ ​ໂດຍ​ການສະໜັບສະໜູນ ຈາກ​ໂຄງການ UNDP ແລະ ຄິດໄລ່ເບີກອັດຕາກິນໃຫ້ແກ່ນັກສຳມະນາກອນທັນຕາມກຳນົດເວລາ ;
* ໃຫ້​ພາກສ່ວນ​ກ່ຽວຂ້ອງ​​ແຈ້ງ​ການ​ໃຫ້​ພະນັກງານ​ເຂົ້າ​ຮ່ວມ​ຮັບ​ຟັງ​ການ​​ເຜີຍ​ແຜ່​ໂຄງການ​ຫລັກສູດ​ປະລິນຍາ​ໂທ ສາຂາ​ກົດໝາຍສາກົນ ລຸ້ນທີ II;
* ​ຄົ້ນ​ຄວ້າ​ພິຈາລະ​ນາຄັດ​ເລືອກເອົາພະນັກງານ​ໄປ​ທັດສະນະ​ສຶກສາ​ຢູ່​ປະ​ເທດ ຍີ່ປຸ່ນ;

ນອກນັ້ນ, ຍັງໄດ້ສ້າງເງື່ອນໄຂ ແລະ ອຳນວຍຄວາມສະດວກໃຫ້ພະນັກງານ-ລັດຖະກອນ ໄປຍົກລະດັບທັງພາຍໃນ ແລະ ຕ່າງປະເທດ.

* 1. **ວຽກງານນະໂຍບາຍ**
* ໃຫ້ພາກສ່ວນກ່ຽວຂ້ອງກວດບັນຊີຈຳນວນພົນທີ່ຮັບເງິນເດືອນ ປະຈຳງວດ (I) 1.2.3/2017 ຂອງພະນັກງານ ອອປສ ແລະ ອົງການໄອຍະການປະຊາຊົນ 03 ພາກ;
* ໄດ້ຄົ້ນຄວ້າພິຈາລະນາກ່ຽວກັບການຄິດໄລ່ເງິນເດືອນ ແລະ ເງິນອຸດໜູນຍ້ອນຫລັງໃຫ້ພະນັກງານຈຳນວນໜຶ່ງ;
* ອອກ​ຂໍ້​ຕົກລົງ​ອະນຸມັດ​ໃຫ້​ພະນັກງານພັກຜ່ອນ-ຮັບອຸດໜູນບຳນານ ຂອງ​ອົງການ​ໄອ​ຍະ​ການ​ປະຊາຊົນ​ສູງ​ສຸດ ຈຳນວນ 01 ທ່ານ;
* ໄດ້ຄົ້ນຄວ້າ ແລະ ເລື່ອນພະນັກງານໄອຍະການຂັ້ນ III ຂຶ້ນເປັນພະນັກງານໄອຍະການປະຊາຊົນຂັ້ນ II ມີ 01 ທ່ານ;
* ປະຕິບັດນະໂຍບາຍບຳເນັດເກີດລູກໃຫ້ຄອບຄົວພະນັກງານ ອົງການໄອຍະການປະຊາຊົນສູງສຸດ ຈຳນວນ 01 ທ່ານ;
* ອະນຸມັດ​ໃຫ້​ພະນັກງານ​ລາ​ພັກ​ປະຈໍາປີ ຈໍານວນ 20 ທ່ານ ຍິງ 11 ທ່ານ;
* ປຸກລະດົມພະນັກງານ - ລັດຖະກອນ ຊ່ວຍເຫຼືອຄອບຄົວພະນັກງານຜູ້ທີ່ເສຍຊີວິດ, ລວມເງິນກິນທານເປັນຈໍານວນ 1.184.500 ກີບ ( ໜຶ່ງລ້ານໜຶ່ງ​ແສນ​ແປດ​ສິບ​ສີ່ພັນຫ້າ​ຮ້ອຍກີບ ) .

**1.4 ວຽກງານກົງຈັກການຈັດຕັ້ງ**

* ​ໄດ້​ແຈ້ງ​ການ​ເຖິງ​ອົງ​ການ​ໄອຍ​ະການ​ປະຊາຊົນ ​ແຂ​ວງ ອຸດົມ​ໄຊ ​ແລະ ອຍກ ພາກ​ໃຕ້ ກ່ຽວກັບ​ການ​ປ່ຽນຕົວ​ເລກ​ລັດຖະກ​ອນຈາກ​ກົດໝາຍ ມາ​ເປັນ​ບໍລິຫານ ຈຳນວນ 02 ຕົວ​ເລກ;
* ສ້າງແຜນການລົງເຄື່ອນໄຫວວຽກງານທາງລັດຖະການ ຢູ່ບັນດາ​ແຂວງ ​ເພື່ອ​ເ​ກັບ​ກຳ​ຂໍ້​ມູນ​ໃນ​ການສະ​ເໜີ​ແຕ່ງ​ຕັ້ງ, ຍົກຍ້າຍ ​ແລະ ສັບ​ປ່ຽນໜ້າທີ່​ບ່ອນ​ປະຈຳການ ຂອງ​ພະນັກງານ;
* ອອກຂໍ້ຕົກລົງວ່າດ້ວຍການນຳ​ສົ່ງ​ພະນັກງານ ທີ່​ສຳ​ເລັດ​ການ​ສຶກສາ​ຈາກ ສສ ຫວຽດນາມ ກັບ​ຄືນ​ກົມ​ກອງ​ເກົ່າ ຈຳນວນ 01 ທ່ານ.

**2. ການປະຕິບັດແຜນງານຍົກສູງຄຸນນະພາບ ການຕິດຕາມກວດກາການປະຕິບັດກົດໝາຍ**

**2.1. ວຽກງານຕິດຕາມກວດກາທົ່ວໄປ**

**⮚ ການ​ແກ້​ໄຂ​ຄຳ​ຮ້ອງ​ກ່ຽວ​ກັບ​ການ​ປະຕິບັດ​ກົດໝາຍ:**

- ຄໍາຮ້ອງຄ້າງມາແຕ່ເດືອນ 11/2016 ມີ 01 ເລື່ອງ, ຮັບເຂົ້າໃໝ່ໃນເດືອນ 12/2016 ຈໍານວນ 00 ເລື່ອງ, ລວມທັງໝົດ 01 ເລື່ອງ, ໄດ້ຄົ້ນຄວ້າແກ້ໄຂ ແລະ ສົ່ງອອກແລ້ວ 01 **ເລື່ອງ, ຍັງຄ້າງ 00 ເລື່ອງ.**

**⮚ ການ​ແກ້​ໄຂ​ຄຳ​ຮ້ອງ​ກ່ຽວ​ກັບ​ການປະຕິບັດ​ຄຳ​ຕັດສິນ​ຂອງ​ສານ:**

- ຄໍາຮ້ອງຄ້າງມາແຕ່ເດືອນກ່ອນ ມີ 02 ເລື່ອງ, ຮັບເຂົ້າໃໝ່ 01 ເລື່ອງ, ລວມທັງໝົດ 03 ເລື່ອງ, ໄດ້ຄົ້ນຄວ້າແກ້ໄຂ ແລະ ສົ່ງອອກແລ້ວ 02 **ເລື່ອງ, ຍັງກຳລັງຄົ້ນຄວ້າ 01 ເລື່ອງ.**

**2.2. ວຽກງານຕິດຕາມກວດກາຄະດີອາຍາ**

**⮚ ການແກ້ໄຂຄະດີ**

- ສຳນວນຄະດີຄ້າງມາແຕ່ເດືອນ 11/2016 ມີ 22 ເລື່ອງ, ຮັບເຂົ້າໃໝ່ເດືອນ 12/2016 ມີ 02 ເລື່ອງ, ລວມທັງໝົດ 24 ເລື່ອງ, ໄດ້ຄົ້ນຄວ້າແກ້ໄຂສົ່ງອອກ 07 ເລື່ອງ, **ຍັງກຳລັງຄົ້ນຄວ້າ 17 ເລື່ອງ.**

**⮚ ການແກ້ໄຂຄໍາຮ້ອງ, ລັດຖະການ ແລະ ແຈ້ງການ**

- ຄໍາ​ຮ້ອງຄ້າງມາແຕ່ເດືອນ 11/2016 ມີ 17 ເລື່ອງ, ຮັບເຂົ້າໃໝ່ເດືອນ 12/2016 ມີ 11 ເລື່ອງ, ລວມທັງໝົດ 28 ເລື່ອງ, ໄດ້ຄົ້ນຄວ້າແກ້ໄຂສົ່ງອອກແລ້ວ 10 ເລື່ອງ, **ຍັງກໍາລັງຄົ້ນຄວ້າ 18 ເລື່ອງ.**

**2.3. ວຽກງານຕິດຕາມກວດກາຄະດີແພ່ງ**

**⮚ ຄະດີຂັ້ນລົບລ້າງ**

- ຄະດີຄ້າງມາແຕ່ເດືອນ 11/2016 ມີ 08 ເລື່ອງ, ຮັບເຂົ້າໃໝ່ເດືອນ 12/2016 ມີ 08 ເລື່ອງ, ລວມທັງໝົດ 16 ເລື່ອງ, ໄດ້ຄົ້ນຄວ້າແກ້ໄຂສົ່ງອອກແລ້ວ 11 ເລື່ອງ, **ຍັງກໍາລັງຄົ້ນຄວ້າ 05 ເລື່ອງ**.

**⮚ ສຳນວນຄະດີທີ່ໄດ້ທວງມາ ( ທວງຕາມຂໍ້ຕົກລົງ ຂອງຄະນະປະຈຳສະພາແຫ່ງຊາດ ແລະ ຕາມຄໍາຮ້ອງຂໍຮື້ຟື້ນ )**

- ຄະດີຄ້າງມາແຕ່ເດືອນ 11/2016 ມີ 82 ເລື່ອງ, ຮັບເຂົ້າໃໝ່ໃນເດືອນ 12/2016 ມີ 06 ເລື່ອງ, ລວມທັງໝົດ 88 ເລື່ອງ, ໄດ້ຄົ້ນຄວ້າແກ້ໄຂສົ່ງອອກ 10 ເລື່ອງ , **ຍັງກໍາລັງຄົ້ນຄວ້າ 78 ເລື່ອງ** (ໃນນີ້ທວງມາຕາມຂໍ້ຕົກລົງສະພາ 59 ເລື່ອງ, ທວງມາຕາມຄໍາຮ້ອງ 19 ເລື່ອງ ).

**⮚ ຄໍາຮ້ອງຂໍຮື້ຟື້ນ ແລະ ຄໍາຮ້ອງຂໍຄວາມເປັນທໍາ**

- ຄຳຮ້ອງຄ້າງມາແຕ່ເດືອນ 11/2016 ມີ 05 ເລື່ອງ, ຮັບເຂົ້າໃໝ່ເດືອນ 12/2016 ມີ 18 ເລື່ອງ, ລວມທັງໝົດ 23 ເລື່ອງ, ໄດ້ຄົ້ນຄວ້າແກ້ໄຂສົ່ງອອກແລ້ວ 14 ເລື່ອງ, **ຍັງກໍາລັງຄົ້ນຄວ້າ 09 ເລື່ອງ.**

**⮚ ຂໍ້ຕົກລົງສະພາແຫ່ງຊາດ ( ທີ່ຍັງບໍ່ທັນໄດ້ທວງສໍານວນຄະດີ )**

- ຄະດີຄ້າງມາແຕ່ເດືອນ 11/2016 ມີ 01 ເລື່ອງ, ຮັບເຂົ້າໃໝ່ເດືອນ 12/2016 ມີ 00 ເລື່ອງ, ລວມທັງໝົດ 01 ເລື່ອງ, **ຍັງກໍາລັງຄົ້ນຄວ້າ 01 ເລື່ອງ.**

**2.4. ວຽກງານຕິດຕາມກວດກາຄ້າຍຄຸມຂັງ-ດັດສ້າງ**

**⮚ ວຽກງານຕິດຕາມກວດກາຄ້າຍດັດສ້າງ ແລະ ອະໄພຍະໂທດ**

- ໄດ້ເອົາໃຈໃສ່ຕິດຕາມເກັບກຳສະຖິຕິນັກໂທດຢູ່ຂັ້ນສູນກາງ ແລະ ທ້ອງຖິ່ນ ມີດັ່ງ​ນີ້:

+ **ນັກໂທດທັງໝົດມີຈຳນວນ 9,983 ຄົນ, ຍິງ 1,595 ຄົນ** (ໃນນີ້ມີນັກໂທດ​ເປັນ​ຄົນຕ່າງປະເທດຈຳນວນ 261 ຄົນ, ຍິງ 27 ຄົນ, ນັກໂທດປະຫານຊີວິດ 314 ຄົນ, ຍິງ 36 ຄົນ, ນັກໂທດຕະຫຼອດຊີວິດ 487 ຄົນ, ຍິງ 59 ຄົນ), ນັກ​ໂທດອອກປິ່ນປົວ 170 ຄົນ, ຍິງ 71 ຄົນ ​; ນັກໂທດຖືກໂຍກຍ້າຍ 03 ຄົນ, ຍິງ 01 ຄົນ; ນັກໂທດເສຍຊີວິດ 03 ຄົນ, ຍິງ 01 ຄົນ, ນັກໂທດຖືກປ່ອຍຕົວ 388 ຄົນ, ຍິງ 64 ຄົນ, ໃນ​ຈຳນວນ​ດັ່ງ​ກ່າວ​ໄດ້​ແຍກ​​ໃຫ້​ເຫັນນັກ​ໂທດ​ຢູ່​ຂັ້ນສູນ​ກາງ ​ແລະ ຂັ້ນທ້ອງ​ຖິ່ນ​ ຄື:

+ **ນັກໂທດຢູ່ຄ້າຍຄຸມຂັງ ຂັ້ນສູນກາງຄຸ້ມຄອງ ມີຈຳນວນ 1.630 ຄົນ, ຍິງ 269 ຄົນ**, ​ໃນ​ນີ້​ມີ​ຄົນຕ່າງປະເທດ 111 ຄົນ ຍິງ 14 ຄົນ, ນັກໂທດປະຫານຊີວິດ 144 ຄົນ ຍິງ 22 ຄົນ, ນັກໂທດຕະຫຼອດຊີວິດ 125 ຄົນ, ຍິງ 23 ຄົນ;

+ **ນັກໂທດຢູ່ຄ້າຍ​ຄຸມ​ຂັງ ຂັ້ນທ້ອງຖິ່ນຄຸ້ມຄອງ ມີຈຳນວນ 8,353 ຄົນ, ຍິງ 1,326 ຄົນ**, ​ໃນ​ນີ້​ມີ​ຄົນ​ຕ່າງປະເທດ 150 ຄົນ, ຍິງ 13 ຄົນ, ນັກໂທດປະຫານຊີວິດ 170 ຄົນ, ຍິງ 14 ຄົນ, ນັກໂທດຕະຫຼອດຊີວິດ 362 ຄົນ, ຍິງ 36 ຄົນ.

**⮚ ວຽກ​ງານ​ຕິດຕາມ​ກວດກາ​ສູນ​ດັດ​ສ້າງ**

* ​ ຜູ້​ຖືກ​ຫາຢູ່​ຂັ້ນສູນ​ກາງ ​ແລະ ທ້ອງ​ຖິ່ນ ມີທັງ​ໝົດ​ຈຳນວນ 10,723 ຄົນ, ຍິງ 947 ຄົນ, ​ໃນ​ນີ້​ມີ​ຄົນ​ຕ່າງປະ​ເທດ 427 ຄົນ, ຍິງ 30 ຄົນ, ກັກ​ຂັງ​ເກີນ​ກຳນົດ 01 ປີ ມີ 371 ຄົນ, ຍິງ 62 ຄົນ, ອອກ​ປິ່ນປົວ 27 ຄົນ, ຍິງ 17 ຄົນ, ເສັຍຊີວິດ 06 ຄົນ, ຍິງ 00 ຄົນ, ໂຕນໜີ 01 ຄົນ ​, ຍິງ 00 ຄົນ, ຜູ້ຖືກຫາໂຍກຍ້າຍ 89 ຄົນ, ຍິງ 11 ຄົນ, ຜູ້ຖືກຫາປ່ອຍຕົວ 524 ຄົນ, ຍິງ 65 ຄົນ, ຜູ້ຖືກຫາສັ່ງຟ້ອງຂຶ້ນສານ 435 ຄົນ, ຍິງ 50 ຄົນ.
* ຈຳນວນຜູ້​ຖືກ​ດັດ​ສ້າງທັງໝົດມີ​ 5.068 ຄົນ, ຍິງ 154 ຄົນ.

**3. ວຽກງານຫ້ອງການ**

ຫ້ອງການເປັນເສນາທິການໃຫ້ຄະນະພັກ-ຄະນະນຳ, ມີພາລະບົດບາດບໍລິການທຸກວຽກງານປິ່ນອ້ອມ ອົງການໄອຍະການປະຊາຊົນສູງສຸດ ໂດຍປະຕິບັດສິດ ແລະ ໜ້າທີ່ຕາມກົດໝາຍ, ໃນໜຶ່ງເດືອນຜ່ານມາຫ້ອງການໄດ້ເຄື່ອນໄຫວ ວຽກງານດັ່ງນີ້:

* ກະກຽມເນື້ອໃນ, ແຜນດຳເນີນກອງປະຊຸມວຽກງານໄອຍະການປະຊາຊົນທົ່ວປະເທດ ປະຈຳປີ 2016;
* ສຳເລັດການຈັດຝຶກອົບຮົມວຽກງານຄຸ້ມຄອງ ແລະ ສໍາເນົາເອກະສານ ໃຫ້ແກ່ບັນດາພະນັກງານ ຢູ່ບັນດາກົມ, ຫ້ອງການ ຂອງອົງການໄອຍະການປະຊາຊົນສູງສຸດ, ອົງການໄອຍະການປະຊາຊົນພາກກາງ ແລະ ສະຖາບັນຄົ້ນຄວ້າ ແລະ ຝຶກອົບຮົມໄອຍະການ;
* ສະຫຼຸບສະຖິຕິການແກ້ໄຂຄະດີ ແລະ ຄຳຮ້ອງ ປະຈຳປີ 2016 ;
* ວຽກງານບໍລິຫານແມ່ນ: ໄດ້ກວດກາອຸປະກອນໄຟຟ້າ, ນໍ້າປະປາພາຍໃນຫ້ອງການ, ຂື້ນແຜນສ້ອມແປງພາຫະນະ ຂອງການນຳ, ບັນດາຫົວໜ້າກົມ, ເບີກຈ່າຍເຄື່ອງໃຊ້ຫ້ອງການ, ເຄື່ອງຮັບແຂກຕ່າງໆ ໃນໄລຍະ 03 ເດືອນຂ້າມຜ່ານ ( ເດືອນ 10, 11 ແລະ 12 ) ແລະ ສຳເລັດການເຮັດກາປະທັບໃຫ້ແກ່ບັນດາກົມ ແລະ ແຂວງຈຳນວນໜຶ່ງ;
* ວຽກງານເຕັກນິກ-ຂໍ້ມູນ ແລະ ຂ່າວສານ: ສຳເລັດການພິມປື້ມວາລະສານ ຂອງໄອຍະການປະຊາຊົນ ລາຍໄຕມາດສະບັບທີ 1; ນອກນັ້ນ, ຍັງໄດ້ຕິດຕາມກວດກາການຄຸ້ມຄອງລະບົບອິນເຕີເນັດ, ໄວຟາຍ ແລະ ກວດເຊັກ ສ້ອມແປງຄອມພິວເຕີ ຢູ່ບັນດາກົມ ໃຫ້ນຳໃຊ້ໄດ້ຢ່າງເປັນປົກກະຕິ.

**4. ວຽກງານການເງິນ**

* ແຈ້ງໃຫ້ບັນດາອົງການໄອຍະການປະຊາຊົນບັນດາແຂວງ ທົ່ວປະເທດ ສັງລວມລາຍຈ່າຍງົບປະມານ ເພື່ອປິດບັນຊີປະຈຳສົກປີ 2015-2016;
* ໃຫ້ພາກສ່ວນກ່ຽວຂ້ອງຄິດໄລ່ເງິນເດືອນ, ເງິນອຸດໜູນ ປະຈຳງວດ 01 ປີ 2017 ແລະ ສະຫລຸບໜີ້ສິນໄລຍະຂ້າມຜ່ານ 03 ເດືອນ ທ້າຍປີ 2016 ;
* ອະນຸມັດການ​ເບີກ​ຈ່າຍ​ເງິນ​ບໍລິຫານຮ່ວງຕ່າງໆ​ໃຫ້​ບັນດາ​ກົມ​ວິຊາ​ການ, ຫ້ອງການ​ເຊັ່ນ: ​ໄປ​ວຽກທາງ​ການ​ພາຍ​ໃນ​ປະ​ເທດ ​ແລະ ຕ່າງປະ​ເທດ, ການ​ຮັບ​ແຂກ, ການຈັດກອງ​ປະຊຸມ ​ແລະ ລາຍ​ຈ່າຍ​ອື່ນໆ ​.

**5. ວຽກງານແຜນການ ແລະ ຮ່ວມມືກັບຕ່າງປະເທດ**

**⮚ ວຽກງານ​ແຜນການ.**

* ໃຫ້ພາກສ່ວນກ່ຽວຂ້ອງຕິດຕາມການຂໍອະນຸມັດງົບປະມານໂຄງການ ປີ 2017 ນຳກະຊວງແຜນການ ແລະ ການລົງທຶນ;
* ໄດ້ຈັດຕັ້ງປະຕິບັດໂຄງການກໍ່ສ້າງຫ້ອງການ ອຍກ ເຂດ II ເມືອງ ຊຽງຄໍ້ ແຂວງ ຫົວພັນ ແລະ ກວດກາ 30 % ອຍກ ເຂດ II ເມືອງ ຄໍາ ແຂວງ ຊຽງຂວາງ.

⮚ **ວຽກງານ​ຮ່ວມ​ມື​ກັບ​ຕ່າງປະ​ເທດ.**

* ​ຄົ້ນຄວ້າ​ພິຈາລະນາ​ການ​ຂໍ​ຄວາມຮ່ວມມື ​ລາວ-​ຫວຽດນາມ ຈຳນວນ 03 ເລື່ອງ, ອົງການໄອຍະການປະຊາຊົນ ແຂວງ ຄຳມ່ວນ 02 ເລື່ອງ, ອຍກ ແຂວງ ຫລວງພະບາງ 01 ເລື່ອງ ແລະ ຄົ້ນຄວ້າ​ພິຈາລະນາການ​ສົ່ງ​ຜູ້​ຮ້າຍ​ຂ້າມ​ແດນ​ກັບ​ສຳນັກງານໄອ​ຍະ​ການສູງສຸດ ​ແຫ່ງຣາຊະ​ອານາຈັກ​ໄທ;
* ກະກຽມແຜນການຮັບ​ຕ້ອນ​ມະຫາວິທະຍາໄລ ກວາງຊີ ສປ ຈີນ;
* ໃຫ້ພາກສ່ວນກ່ຽວຂ້ອງປະສານສົມທົບກັບອົງການໄອຍະການປະຊາຊົນ 5 ແຂວງ ພາກເໜືອ ໃນການເຂົ້າຮ່ວມກອງປະຊຸມວຽກງານຮ່ວມມືຍຸຕິທຳ ຄັ້ງທີ 8 ທີ່ ສປ ຈີນ;

ນອກຈາກນີ້, ຍັງໄດ້ມອບໃຫ້ພາກສ່ວນກ່ຽວຂ້ອງຕິດຕາມການກະກຽມແຜນຈັດກອງປະຊຸມເອກກະສານຄູ່​ມືວ່າດ້ວຍການຕ້ານ​ການ​ຄ້າ​ມະນຸດ​ໃນ​ຂົງ​ເຂດ​ວຽກງານໄອ​ຍະ​ການ, ຕິດຕາມແຜນ ແລະ ກິດຈະກໍາຕ່າງໆ ຂອງແຕ່ລະໂຄງການໂດຍສະເພາະໂຄງການ UNDP, JICA, UNODC, ILSTA, UNICEF ແລະ ໂຄງການເຢຍລະມັນ .

**6. ວຽກງານກວດກາ**

ໃນໜຶ່ງເດືອນຜ່ານມາໄດ້ເຄື່ອນໄຫວວຽກງານມີດັ່ງນີ້:

* ​ໄດ້​ຄົ້ນຄວ້າພິຈາລະນາຄຳ​ຮ້ອງຈຳນວນ 04 ​ເລື່ອງ, ຄຳ​ຮ້ອງ​ຍັງ​ຢູ່​ໃນ​ຂັ້ນຕອນ​ຄົ້ນ​ຄ້ວາ ​ແລະ ​ເກັບ​ກຳ​ຂໍ້​ມູນ ຈຳນວນ 04 ເລື່ອງ;
* ສຳເລັດການຈັດກອງປະຊຸມຜັນຂະຫຍາຍເນື້ອໃນວຽກງານກວດກາທົ່ວປະເທດຄັ້ງທີ III ;
* ໄດ້ເຂົ້າຮ່ວມກອງປະຊຸມກຸ່ມພັດທະນາການສຶກສາ ແລະ ຝຶກອົບຮົມ ຂອງໂຄງການ JICA ທີ່ທ່າລາດ ແຂວງ ວຽງຈັນ.

**ຂ.**  **ສັງເກດຕີລາຄາ ດ້ານອ່ອນ ແລະ ຂໍ້ຄົງຄ້າງ**

* ​ການສົ່ງບົດສະຫຼຸບປະຈຳເດືອນ ຂອງບາງກົມໃຫ້ຫ້ອງການຍັງບໍ່ທັນຕາມກຳນົດເວລາ;
* ການຄົ້ນຄວ້າແກ້ໄຂຄະດີ ຂອງກົມວິຊາການເຫັນວ່າຍັງບໍ່ທັນບັນລຸຕາມເປົ້າໝາຍ;
* ການສະໜອງງົບປະມານຮັບໃຊ້ເຂົ້າໃນການເຄື່ອນໄຫວວຽກງານທາງດ້ານວິຊາສະເພາະຍັງບໍ່ທັນຕອບສະໜອງກັບຄວາມຮຽກຮ້ອງຕ້ອງການ.

**II.**  **ທິດທາງແຜນການວຽກ​ງານ​ຈຸດ​ສຸມໃນເດືອນ ມັງກອນ 2017**

**1. ​ແຜນ​ງານ​ປັບປຸງ​ລະບົບ​ການຈັດຕັ້ງ ​ແລະ ພັດທະນາ​ບຸກຄະລາ​ກອນ.**

**1.1. ວຽກ​ງານ​ການ​ເມືອງ​-​ແນວ​ຄິດ.**

* ສືບຕໍ່ສຶກສາອົບຮົມການເມືອງ-ແນວຄິດພະນັກງານ-ລັດຖະກອນ, ສະມາຊິກພັກໃຫ້ມີແນວຄິດອຸ່ນອ່ຽນ ທຸ່ນທ່ຽງ, ຕັ້ງໜ້າປະຕິບັດໜ້າທີ່ວຽກງານດ້ວຍຄວາມຫ້າວຫັນ, ຍົກສູງສະຕິຕໍ່ການຈັດຕັ້ງ ແລະ ມີຄວາມສາມັກຄີຊ່ວຍເຫລືອເຊິ່ງກັນ ແລະ ກັນ ເພື່ອກຽມພ້ອມຮັບຕ້ອນກອງປະຊຸມໃຫຍ່ວຽກງານໄອຍະການປະຊາຊົນທົ່ວປະເທດ ປະຈຳປີ 2016 ທີ່ໃກ້ຈະມາເຖິງນີ້.
* ສືບຕໍ່ຈັດຕັ້ງປະຖະກະຖາເລົ່າມູນເຊື້ອໃນວັນສຳຄັນຕ່າງໆ ຂອງຊາດຢ່າງເປັນປົກກະຕິ**.**

**1.2 ວຽກງານພັດທະນາບຸກຄະລາກອນ**

* ໃຫ້ພາກສ່ວນກ່ຽວຂ້ອງປະສານສົມທົບກັບກົມການເງິນ ອອປສ ກ່ຽວກັບງົບປະມານການຈັດສຳມານາດ້ານວິຊາການ ໃຫ້ແກ່ພະນັກງານ ອົງການໄອຍະການປະຊາຊົນ ແຂວງ ເຊກອງ, ແຂວງ ຊຽງຂວາງ ແລະ ແຂວງ ໄຊຍະບູລີ;
* ສືບຕໍ່ຕິດຕາມການຝຶກອົບຮົມພາສາອັງກິດ ຢູ່ສະຖາບັນ ໂດຍການສະໜັບສະໜູນ ຂອງໂຄງການ ILSTA;
* ສ້າງເງື່ອນໄຂ ແລະ ອຳນວຍຄວາມສະດວກໃຫ້ແກ່ພະນັກງານ-ລັດຖະກອນໄປຍົກລະດັບຄວາມຮູ້, ຝຶກອົບຮົມ, ສຳມະນາຖອດຖອນບົດຮຽນ ຢູ່ພາຍໃນ ແລະ ຕ່າງປະເທດ.
  1. **ວຽກ​ງານ​ນະ​ໂຍບາຍ.**
* ໃຫ້ພາກສ່ວນກ່ຽວຂ້ອງຕິດຕາມການເລື່ອນຊັ້ນ-ຂັ້ນ ເງິນເດືອນ, ດັດແກ້ຊັ້ນ-ຂັ້ນຕາມໃບປະກາດ, ເງິນອຸດໜູນ ແລະ ນະໂຍບາຍຕ່າງໆ ຂອງພະນັກງານ-ລັດຖະກອນ ປະຈຳງວດ I /2017;
* ຄົ້ນຄວ້າພິຈາລະນາ ນະໂຍບາຍບຳເນັດ, ບຳນານໃຫ້ພະນັກງານທີ່ຈະອອກພັກຜ່ອນ-ຮັບບຳນານ ແລະ ປະຕິບັດນະໂຍບາຍບຳເນັດເກີດລູກ ໃຫ້ແກ່ພະນັກງານ;
* ສືບຕໍ່ຄົ້ນຄວ້າການປະເມີນຜົນລັດຖະກອນ ແລະ ຍ້ອງຍໍ 3 ມີ 4 ຮັບປະກັນ ປະຈຳປີ 2016 ຂອງອົງການໄອຍະການປະຊາຊົນສູງສຸດ, ອົງການ​ໄອ​ຍະ​ການ​ປະຊາຊົນ 3 ພາກ ແລະ ບັນດາແຂວງໃນຂອບເຂດທົ່ວປະເທດ.

**1.4. ວຽກ​ງານ​ກົງຈັກ​ການຈັດຕັ້ງ.**

* ໃຫ້ພາກສ່ວນກ່ຽວຂ້ອງຄົ້ນຄວ້າຜົນການສອບເສັງລັດຖະກອນໃໝ່ ປະຈຳປີ 2017 ຂອງອົງການໄອຍະການປະຊາຊົົນສູງສຸດ;
* ຄົ້ນຄວ້າພິຈາລະນາການສະເໜີແຕ່ງຕັ້ງ, ໂຍກຍ້າຍບ່ອນປະຈຳການ ຂອງພະນັກງານຈຳນວນໜຶ່ງ;
* ສ້າງແຜນການໃຫ້ພະນັກງານລົງເຄື່ອນໄຫວວຽກງານທາງລັດຖະການຢູ່ທ້ອງຖິ່ນ;
* ໃຫ້ພາກສ່ວນກ່ຽວຂ້ອງຄົ້ນຄວ້າການຂໍອະນຸມັດເປີດຝຶກອົບຮົມ ແລະ ຈັດກອງປະຊຸມ ຂອງບັນດາກົມທີ່ກ່ຽວຂ້ອງ.

**2. ແຜນງານຍົກສູງຄຸນນະພາບການຕິດຕາມກວດກາການປະຕິບັດກົດໝາຍ**

**2.1 ວຽກງານຕິດຕາມກວດກາການປະຕິບັດກົດໝາຍທົ່ວໄປ.**

* ສືບຕໍ່ຄົ້ນຄວ້າແກ້ໄຂຄໍາຮ້ອງທີ່ຍັງຄ້າງໃຫ້ສໍາເລັດ, ພົວພັນກັບອົງການຈັດຕັ້ງທີ່ກ່ຽວຂ້ອງ ແລະ ຂໍທິດຊີ້ນຳກ່ຽວກັບຄຳຮ້ອງທີ່ມີຄວາມຫຍຸ້ງຍາກສັບສົນ;
* ສືບ​ຕໍ່​ເຂົ້າ​ຮ່ວມ​ວຽກງານ​ປັບປຸງ​ກົດໝາຍວ່າ​ດ້ວຍ​ການຈັດ​ຕັ້ງ​ປະຕິບັດ​ຄຳ​ຕັດສິນ ຂອງ​ສານ;
* ປະສານ​ສົມທົບ​ກັບ​ກະຊວງ​ຍຸຕິ​ທຳໃນ​ການ​ຕິດຕາມ​ກວດກາ​ການຈັດ​ຕັ້ງ​ປະຕິບັດ​ຄຳ​ຕັດສິນ ຂອງ​ສານ.

**2.2 ວຽກງານຕິດຕາມກວດກາຄະດີອາຍາ**

* ໃຫ້ພາກສ່ວນກ່ຽວຂ້ອງສືບຕໍ່ຄົ້ນຄວ້າແກ້ໄຂຄະດີໃຫ້ບັນລຸຕາມເປົ້າໝາຍທີ່ກຳນົດໄວ້;
* ຈັດກອງປະຊຸມຄະນະນຳ ອອປສ ແລະ ຮ່ວມກັບພາກສ່ວນກ່ຽວຂ້ອງ ເພື່ອຜ່ານຄະດີທີ່ມີຄວາມຫຍຸ້ງຍາກສັບສົນ;
* ແຕ່ງຕັ້ງພະນັກງານໄອຍະການປະຊາຊົນເຂົ້າຮ່ວມປະຊຸມສານຂັ້ນລົບລ້າງຕາມແຈ້ງການເຊີນ ຂອງສານປະຊາຊົນສູງສຸດ;
* ສືບຕໍ່ຄົ້ນຄວ້າການປະຕິບັດພາລະບົດບາດຕິດຕາມກວດກາການ​ດຳ​ເນີນ​ຄະດີ​ຂັ້ນ​ລົບ​ລ້າງ​ເຊັ່ນ: ການຮ່າງຄຳຖະແຫຼງຂັ້ນລົບລ້າງ, ຮ່າງຄຳສະເໜີຄັດຄ້ານຂັ້ນ​ລົບ​ລ້າງ ຂອງຫົວໜ້າອົງການໄອຍະການປະຊາຊົນ​ສູງສຸດ, ເພື່ອໃຫ້​ຖືກຕ້​ອງ ​ແລະ ສອດຄ່ອງທາງດ້ານກົດໝາຍ.

**2.3 ວຽກ​ງານ​ຕິດຕາມ​ກວດກາ​ຄະດີ​ແພ່ງ.**

* ຈັດກອງປະຊຸມຄະນະນໍາ ອອປສ ແລະ ຮ່ວມກັບຫລາຍພາກສ່ວນ ເພື່ອຜ່ານຄະດີທີ່ມີຄວາມຫຍຸ້ງຍາກສັບສົນ;
* ໃຫ້ພາກສ່ວນກ່ຽວຂ້ອງສືບຕໍ່ຄົ້ນຄວ້າແກ້ໄຂຄະດີໃຫ້ບັນລຸຕາມເປົ້າໝາຍທີ່ກຳນົດໄວ້;
* ມອບໃຫ້ກົມກ່ຽວຂ້ອງຈັດກອງປະຊຸມຜ່ານຄະດີຂັ້ນພະແນກ, ຂັ້ນກົມໃຫ້ໄດ້ຢ່າງໜ້ອຍ ອາທິດລະ 02 ຄັ້ງ;
* ສູ້ຊົນແກ້ໄຂຄະດີຂັ້ນລົບລ້າງ ແລະ ຄະດີທີ່ຄ້າງແຕ່ປີ 2013-2014 ເປັນບູລິມະສິດ, ຮັກສາ 2 ຕົວ​ເລກ ​ແລະ ມີ​ລັກສະນະ​ຫຼຸດ​ລົງ​ໃນ​ເດືອ​ນຕໍ່​ໄປ.

**2.4 ວຽກ​ງານ​ຕິດຕາມ​ກວດກາ​ຄ້າຍ​ຄຸມ​ຂັງ-ດັດ​ສ້າງ.**

* ໃຫ້​ພາກສ່ວນ​ກ່ຽວຂ້ອງສືບ​ຕໍ່​ຕິດຕາມ​ເຜີຍແຜ່ຮ່າງລັດຖະບັນຍັດ ຂອງປະທານປະເທດ ວ່າດ້ວຍການໃຫ້ອະໄພຍະໂທດ, ການເຜີຍແຜ່ຜົນສຳເລັດໃນການຈັດຕັ້ງປະຕິບັດວຽກງານອະໄພຍະໂທດ ປະຈຳປີ 2016 ແລະ ຄຳແນະນຳ ຂອງປະທານຄະນະກຳມະການອະໄພຍະໂທດລະດັບຊາດວ່າດ້ວຍການຄົ້ນຄວ້າສະເໜີ​ອະ​ໄພ​ຍະ​ໂທດ ປະຈຳ​ປີ 2017.
* ສືບຕໍ່ຕິດຕາມຊຸກຍູ້ໃຫ້ອົງການໄອຍະການທ້ອງຖິ່ນຈັດຕັ້ງປະຕິບັດແຜນງານ, ໂຄງການ ຂອງວຽກງານຕິດຕາມກວດກາຄ້າຍຄຸມຂັງ-ດັດສ້າງ ຕາມພາລະບົດບາດ;
* ປະສານສົມທົບກັບກົມຕໍາຫຼວດຄຸມຂັງ-ດັດສ້າງ ເກັບກຳສະຖິຕິນັກໂທດ, ຜູ້ຖືກຫາ ແລະ ຜູ້ຖືກດັດສ້າງ ຄ້າຍຄຸມຂັງສູນກາງຄຸ້ມຄອງ ແລະ ວຽກງານອື່ນໆທີ່ກ່ຽວຂ້ອງ;
* ຊຸກຍູ້ພາກສ່ວນທີ່ກ່ຽວຂ້ອງຈັດຕັ້ງແຜນການລົງຕິດຕາມກວດກາການປະຕິບັດກົດໝາຍ ຢູ່ຄ້າຍຄຸມຂັງສູນກາງຄຸ້ມຄອງ.

**3. ວຽກ​ງານ​ຫ້ອງການ**

ຊຸກຍູ້ຫ້ອງການຈັດຕັ້ງປະຕິບັດວຽກງານຕາມພາລະບົດບາດດັ່ງນີ້:

* ກະກຽມ​ເນື້ອ​ໃນ​ກອງ​ປະຊຸມ​ໄອຍະ​ການ​ປະຊາຊົນ​ທົ່ວ​ປະ​ເທດ ປະຈຳ​ປີ 2016 ​ແລະ ທິດ​ທາງ​ແຜນການ​ປະຈຳ​ປີ 2017;
* ກະກຽມສະຫຼຸບຕົວເລກສະຖິຕິການແກ້ໄຂຄະດີ ຂອງອົງການໄອຍະການປະຊາຊົນໃນທົ່ວປະເທດ ເພື່ອປະກອບເຂົ້າໃນບົດສະຫຼຸບລາຍງານຕໍ່ ກອງປະຊຸມວຽກງານໄອຍະການປະຊາຊົນທົ່ວປະເທດ ປະຈໍາປີ 2016;
* ກະກຽມລົງເຄື່ອນໄຫວວຽກງານຫ້ອງການຢູ່ທ້ອງຖິ່ນ ຢູ່ບັນດາແຂວງພາກເໜືອ ແລະ ພາກໃຕ້ ຕາມແຜນການການເຄື່ອນໄຫວຂອງຫ້ອງການ ປະຈຳປີ 2017;
* ສືບຕໍ່ ຂຶ້ນແຜນການຈັດກອງປະຊຸມປຶກສາຫາລື ກັບບັນດາກົມວິຊາການ ກ່ຽວກັບຮ່າງໃບຕິດຕາມການບໍລິຫານຄະດີຄົບວົງຈອນ;
* ຕິດຕາມ​ບັນທຶກ​ການ​ເຄື່ອນ​ໄຫວ​ວຽການ​ຕ່າງໆ ​ຊ່ວຍ​ຄະນະ​ນຳ , ກວດກາ​ບັນດາ​​ເອກະສານ​ທີ່​ພາກສ່ວນ​ຕ່າງໆ​ ສະ​ເໜີ​ຂໍ​ຄຳ​ເຫັນ ​ແລະ ລາຍ​ເຊັນ ເພື່ອຮັບປະກັນຄວາມຖືກຕ້ອງຊັດເຈນ ແລະ ລວມທັງ​ການ​ຂໍ​ເຂົ້າພົບ​ການ​ນຳ​ຢ່າງ​ເຂັ້ມງວດ;
* ວຽກງານບໍລິຫານແມ່ນໃຫ້ສືບຕໍ່ສົມທົບກັບພາກສ່ວນກ່ຽວຂ້ອງ ເພື່ອເບີກຈ່າຍນ້ຳມັນເຊື້ອໄຟລາວ ແລະ ບັດໂທລະສັບ ເພື່ອມາເບີກຈ່າຍໃຫ້ແກ່ພະນັກງານ ປະຈໍາເດືອນ 01, ​02, 03/2017 ແລະ ໃຫ້ສືບຕໍ່ກວດກາຄວາມເປັນລະບຽບຮຽບຮ້ອຍສະອາດຈົບງາມ ຂອງສຳນັກງານ, ກວດກາລະບົບໄຟຟ້າ, ນໍ້າປະປາ, ອຸປະກອນຕ່າງໆ ແລະ ພາຫະນະ ເພື່ອກະກຽມຄວາມພ້ອມໃນການຈັດກອງປະຊຸມປະຈຳປີ 2016;
* ສືບຕໍ່ປະຕິບັດວຽກງານສົ່ງເສີມຄວາມກ້າວໜ້າ ຂອງແມ່ຍິງ ຢ່າງເປັນປົກກະຕິ;
* ວຽກງານເຕັກນິກ, ຂໍ້ມູນ ແລະ ຂ່າວສານແມ່ນ: ໃຫ້ສືບຕໍ່ກະກຽມເນື້ອໃນ ແລະ ຄວາມພ້ອມດ້ານຕ່າງໆ ເພື່ອສ້າງວາລະສານ ຂອງໄອຍະການປະຊາຊົນໃນຄັ້ງຕໍ່ໄປ ​ແລະ ຕິດຕາມກວດກາ ການນຳໃຊ້ອິນເຕີເນັດ ແລະ ອຸປະກອນຄອມພິວເຕີ ຂອງຫ້ອງການ, ບັນດາກົມ, ສະຖາບັນຄົ້ນຄວ້າ ແລະ ອົງການໄອຍະການປະຊາຊົນພາກກາງ ໃຫ້ສາມາດນຳໃຊ້ໄດ້ເປັນປົກກະຕິ.

**4. ວຽກງານການເງິນ**

* ໃຫ້ພາກສ່ວນກ່ຽວຂ້ອງສືບຕໍ່ຕິດຕາມເງິນເດືອນ ແລະ ເງິນບໍລິຫານປົກກະຕິ ຂອງອອປສ, ອົງການໄອຍະການປະຊາຊົນທົ່ວປະເທດ ທີ່ຍັງຄ້າງຢູ່ກະຊວງການເງິນໃຫ້ສຳເລັດ;
* ປະສານ​ສົມທົບ​ກັບ​ກະຊວງ​ການ​ເງິນ​ກ່ຽວກັບຕົວເລກແຜນປີ 2017;
* ສືບຕໍ່ກະກຽມປິດສະຫຼຸບ 00 ໂມງ ໃນໄລຍະຂ້າມຜ່ານ 03 ເດືອນ ( 10,11,12/2016 )
* ສັງລວມຕົວເລກໜີ້ສິນຄ່າກະແສໄຟຟ້າ ຂອງອົງການໄອຍະການປະຊາຊົນສູງສຸດ, ອົງການໄອຍະການປະຊາຊົນແຂວງທົ່ວປະເທດ, ອົງການໄອຍະການປະຊາຊົນ 03 ພາກ, ສະຖາບັນຄົ້ນຄວ້າ ແລະ ຝຶກອົບຮົມໄອຍະການເປັນປົກກະຕິ.

**5. ​ວຽກ​ງານແຜນການ ແລະ ​ຮ່ວມ​ມື​ກັບ​ຕ່າງປະ​ເທດ.**

* ໃຫ້ພາກສ່ວນກ່ຽວຂ້ອງສືບຕໍ່ປະສານກັບສະຖາບັນກ່ຽວກັບການຈັດຝຶກອົບຮົມໄອຍະການຂັ້ນ3 ນຳ ໂຄງການ UNDP, ແຜນການຈັດຝຶກອົບຮົມສ້າງຄວາມເຂັ້ມແຂງທາງດ້ານວິຊາການ ເພື່ອຈັດຕັ້ງປະຕິບັດກົດໝາຍໃນການຕິດຕາມກວດກາການດຳເນີນຄະດີແພ່ງ ຢູ່ແຂວງ ອຸດົມໄຊ ແລະ ແຜນການຈັດຝຶກອົບຮົມວຽກງານຕິດຕາມ ກວດກາຄ້າຍຄຸມຂັງ-ດັດສ້າງຢູ່ ພາກເໜືອ ແລະ ພາກກາງ ນຳໂຄງການ ILSTA;
* ຕິດຕາມປະສານກັບພາກສ່ວນກ່ຽວຂ້ອງ ກ່ຽວກັບການຂໍງົບປະມານໂຄງການ ປີ 2017;
* ສືບຕໍ່ລົງກວດກາ 100% ໂຄງການກໍ່ສ້າງຫ້ອງການ ອຍກ ເຂດ II ເມືອງ ຊຽງຄໍ້ ແຂວງ ຫົວພັນ;
* ສືບຕໍ່ຄົ້ນຄວ້າພິຈາລະນາໂຄງການຖົມດິນສະຖານທີ່ກໍ່ສ້າງສະໂມສອນ ສະຖາບັນຄົ້ນຄວ້າ ແລະ ຝຶກອົບຮົມໄອຍະການ;
* ຕິດຕາມ​ປະສານ​ສົມທົບ ​ເລື່ອງ​ຄະນະ​ຜູ້​ແທນ ສສ ຫວຽດນາມ ​ແລະ ມະຫາ​ວິທະຍາໄລ​ກວາງຊີ ທີ່ຈະ​ມາ​ຢ້ຽມຢາມ ສປປ ລາວ;

ນອກຈາກນັ້ນ, ຍັງໄດ້ໃຫ້ພາກສ່ວນກ່ຽວຂ້ອງສືບຕໍ່ຕິດຕາມການຂໍຄວາມຮ່ວມມືທາງອາຍາ ຂອງບັນດາປະເທດ ແລະ ຊຸກຍູ້ການຮ່ວມມືກັບອົງການຈັດຕັ້ງສາກົນເຊັ່ນ: ໂຄງການ UNDP, JICA, UNODC, ILSTA, UNICEF ແລະ ໂຄງການເຢຍລະມັນ.

**6. ວຽກ​ງານ​ກວດກາ.**

* ​ສືບ​ຕໍ່ຄົ້ນຄວ້າພິຈາລະນາ​ແກ້​ໄຂ​ຄຳ​ຮ້ອງ​ຂໍຄວາມ​ເປັນ​ທຳ ​ຂອງ​ປະຊາຊົນຈຳນວນ 04ເລື່ອງໃຫ້ສຳເລັດ;
* ສືບຕໍ່ລົງ​ກວດກາ​ການຈັດ​ຕັ້ງ​ການ​ປະຕິບັດ​ໂຄງການ​ກໍ່ສ້າງ ຂອງ​ລັດ​ຢູ່​ແຂວງ ຫລວງ​ພະ​ບາງ ​ແລະ ກວດກາ​ໂຄງການ​ຖົມ​ດິນ ຂອງ​ສະ​ຖາ​ບັນຄົ້ນຄວ້າ ​ແລະ ​ຝຶກ​ອົບຮົ​ມ​ໄອ​ຍະ​ການ.
* ສືບຕໍ່ປະສານສົມທົບກັບກົມກ່ຽວຂ້ອງ ເພື່ອຂໍງົບປະມານ ຈັດຝຶກອົບຮົມ, ກອງປະຊຸມໃຫ້ແກ່ພະນັກ ງານ-ລັດຖະກອນ.

**III. ​ ມາດ​ຕະການ​ຈັດຕັ້ງປະຕິບັດ.**

**1.** ຈັດຕັ້ງເຜີຍແຜ່ແຜນການໃຫ້ຄະນະນຳ, ຫ້ອງການ, ບັນດາກົມ, ສະ​ຖາ​ບັນ​ຄົ້ນຄວ້າ ​ແລະ ຝຶກ​ອົບຮົມ​ໄອ​ຍະ​ການ ຮັບຊາບ ແລະ ເຂົ້າໃຈຢ່າງເລິກເຊິ່ງ;

**2.**ໃຫ້ຫ້ອງການ, ບັນດາກົມ, ສະຖາບັນຄົ້ນຄວ້າ ແລະ ຝຶກອົບຮົມໄອຍະການ ສ້າງເປັນແຜນວຽກລະອຽດຂອງຕົນ ແລະ ຈັດຕັ້ງປະຕິບັດໃຫ້ມີຜົນສຳເລັດ, ແລ້ວສະຫຼຸບລາຍງານຜົນ ຂອງການຈັດຕັ້ງປະຕິບັດ ແລະ ທິດທາງແຜນການໃນເດືອນຕໍ່ໄປໃຫ້ຫ້ອງການ ອອປສ ສັງລວມລາຍງານໃຫ້ຫົວໜ້າອົງການໄອຍະການປະຊາຊົນສູງສຸດ ເພື່ອຊາບ ແລະ ມີທິດຊີ້ນຳ.

**ຫົວໜ້າອົງການໄອຍະການປະຊາຊົນສູງສຸດ**

**ບ່ອນສົ່ງ**

* ຄະນະນຳ ອອປສ ທ່ານລະ 01 ສະບັບ;
* ບັນດາທ່ານຫົວໜ້າກົມ, ຫົວໜ້າຫ້ອງການ ທ່ານລະ 01 ສະບັບ;
* ຫົວໜ້າສະຖາບັນຄົ້ນຄວ້າ ແລະ ຝຶກອົບຮົມໄອຍະການ 01 ສະບັບ;
* ເກັບມຽ້ນສຳເນົາ 01 ສະບັບ.